Wallace Liverance, mokaedi yo mongwe wa Sekolo sa Gileade, o ne a konela karolo eno ya thulaganyo. Setlhogo sa gagwe se ne se re “O Tla Reka Eng?,” a se theile mo go Isaia 55:1. O ne a kgothaletsa baithuti ‘go reka’ tapologo, boitumelo le tlhokomelo e e tswang mo molaetseng wa boporofeti jwa Modimo wa motlha wa rona. Boporofeti jwa ga Isaia bo tshwantshanya lefoko la Modimo le metsi, beine le mashi. Le ka rekwa jang “kwantle ga madi le kwantle ga tlhwatlhwa”? Mokaulengwe Liverance o ne a tlhalosa gore ke ka go ela tlhoko boporofeti jwa Baebele le ka go amogela dikakanyo le ditsela tsa Modimo mme re tlose dikakanyo le ditsela tse e seng tsa semoya. (Isaia 55:2, 3, 6, 7) Ka go dira seno, barongwa ba basha ba ka kgona go nna mo dikabelong tsa bone tse di kwa dinageng di sele. Gantsi batho ba ba sa itekanelang ba akanya gore boitumelo bo ikaegile ka go leka go nna le dilo tse di bonalang. Sebui se ne sa rotloetsa jaana: “O se ka wa dumela seo. O se ka wa amogela tsela eo ya go akanya. Tlhomamisa gore o beela nako kwa thoko ya go ithuta Lefoko la Modimo la boporofeti ka tsela e e molemo. Le ka go lapolosa, la go nonotsha, la go tlisetsa boitumelo mo tirong ya gago ya borongwa.”